Ústavný súd v Bulharsku preskúma žiadosť o posúdenie rozhodnutia poskytnúť Ukrajine vojenskú pomoc. V mene svojej proruskej populistickej strany Obnova sa s ňou na súd obrátil jej líder Kostadin Kostadinov, píše Euractiv.
Bulharskí poslanci v decembri 2022 presvedčivou väčšinou schválili poskytovanie vojenskej pomoci Ukrajine. Iba strana Obnova a socialistická strana BSP hlasovali proti, keďže by to podľa nich znamenalo trvalé zapojenie Bulharska do ozbrojeného konfliktu.
Podľa Kostadinovej žiadosti je poskytovanie pomoci Ukrajine nielen "ľahkovážnej, ale aj trestnej povahy". Okrem toho sa tým krajina postavila na stranu jedného z účastníkov konfliktu, argumentuje ďalej politik.
V žiadosti, ktorú podporilo 50 poslancov za Obnovu a BSP, poslanci takisto prirovnali členstvo Bulharska v NATO k tomu, keď sa koncom 14. storočia stalo niekdajšie bulharské kráľovstvo vazalským štátom Osmanskej ríše.